《十七日立春寒山寂对微阳未舒诗以俟之》
明代·郭之奇

寒山微吐色，呼春入旧年。三分匀面粉，一捻扫眉烟。

汗漫流空匀，迷茫动窈玄。霞栖霜气入，龙隐雾光缠。

将夕倍清迥，空华断复联。松阴飞翠羃，草甲润苔钱。

月洞如堪倚，星岩似可穿。羁人凭远眺，东望久苍然。

寸心千里外，双眼数峰前。春怀不敢后，山意乃能先。

相看两无厌，相对转幽偏。伫俟阳和满，采芳尽石泉。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。